Forstjóri Hafró sagði á sínum tíma að farið hafi verið í uppsagnirnar vegna skipulagsbreytinga og hagræðingarkrafna . Vísir / Hanna Sólmundur Már Jónsson , fyrrverandi mannauðs - og rekstrarstjóri Hafrannsóknarstofnunar , telur að uppsagnir á starfsfólki stofnunarinnar í nóvember síðastliðnum hafi verið ósiðlegar eða falið í sér brot á starfsmannalögum . Þetta kemur fram í greinagerð sem Sólmundur sendi á núverandi og fyrrverandi starfsfólk Hafrannsóknarstofnunar í dag . Fréttastofa hefur umrædda greinagerð undir höndum en RÚV greindi fyrst frá málinu . Hann segist hafa mótmælt fyrirhuguðum uppsögnum starfsmanna meðal annars með vísan til þess að þær væru ekki nægilega vel rökstuddar . „ Seinna segist hann hafa látið vita af því á fundi framkvæmdastjórnar að hann gæti ekki tekið þátt í fyrirhuguðum uppsögnum . Eftir þetta samdi Sólmundur um starfslok sín hjá stofnuninni tveimur dögum áður en tilkynnt var um uppsagnirnar þann 21. nóvember síðastliðinn . „ Eftir þetta var endanlega ljóst að ég gat ekki unnið lengur hjá Hafró . Ég samdi því um starfslok og gekk endanlega frá skriflegum starfslokum þriðjudaginn 19. nóvember , “ segir jafnframt í greinagerð hans . Sakar forstjórann um að hafa farið með rangt mál Tíu starfsmönnum var sagt upp í nóvember og greindi Sigurður Guðjónsson , forstjóri stofnunarinnar , þá frá því að fjórir sviðsstjórar hafi til viðbótar sagt upp að eigin frumkvæði . Sólmundur gerir lítið úr þessari fullyrðingu forstjórans . „ Samkvæmt Sigurði ákváðu sem sagt sviðsstjórar og Ólafur að fara – en í raun var það bara ég sem að eigin frumkvæði ákvað að fara . “ Vísar Sólmundur til Ólafs Ástþórssonar , sérfræðings og fyrrverandi aðstoðarforstjóra Hafró , sem starfað hafði hjá stofnuninni í á fjórða áratug . Stóð Ólafi samkvæmt heimildum Vísis til boða að lækka í tign eða hætta fyrr en til stóð . Hann segir jafnframt að með uppsögnunum hafi „ yfir 300 ára starfsreynslu og vísindaþekkingu [ verið ] kastað á glæ . “ „ Með þessum fyrirvaralausu uppsögnum er ljóst að mikil þekking og tengsl hafa tapast , ekki síst tengsl við erlenda vísindamenn og samstarfsaðila . “ Gagnrýnir samráðsleysi Sólmundur gagnrýnir einnig að samráð við sviðstjóra , framkvæmdastjórn og annað starfsfólk í aðdraganda uppsagnanna hafi verið ábótarvant . „ Lítið fer fyrir hreinskilni , heiðarleika , mannúð og nærgætni í þessum uppsögnum að mínu mati . Vonandi hlýst ekki af þeim varanlegt tjón fyrir starfsemi stofnunarinnar en viðkomandi starfsmenn verða fyrir miklu tjóni . “ Allar athugasemdir eru á ábyrgð þeirra er þær rita . Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .